Tien ontsnap uit Rustenburg-tronkArgieffoto Die polisie is steeds op soek na tien verhoorafwagtende gevangenes wat Vrydagoggend uit die Mogwase-korrektiewe sentrum in Rustenburg, Noordwes, ontsnap het. Kol. Sabata Mokgwabone, woordvoerder van die polisie, het gesê teen Saterdagmiddag was geen van die ontsnaptes nog in hegtenis geneem nie en die polisie se ondersoek duur voort. Manelisi Wolela, woordvoerder van die departement van korrektiewe dienste, het aan Maroela Media gesê die departement sal ŉ volledige ondersoek doen om te bepaal hoe die gevangenes ontsnap het. “Ons voorlopige ondersoek dui daarop dat 11 gevangenes ŉ venster in ŉ badkamer gebreek en daardeur na die dak van die gevangenis geklim het. Van daar het hulle bedlakens gebruik om na onder te klim en te ontsnap. Een van die gevangenes kon egter nie daarin slaag om weg te kom nie en is reg buite die gevangenis vasgetrek,” het hy gesê. Hy het gesê drie van die gevangenes is op aanklagte van moord aangehou, drie op aanklagte van roof, een op ŉ aanklag van verkragting en nog drie op aanklagte van diefstal en ontsnapping uit wettige aanhouding. “Ons doen ŉ beroep op die publiek om nie te bespiegel oor die ontsnapping nie, maar die departement toe te laat om sy ondersoek af te handel en die nodige stappe te neem na aanleiding van die bevindinge,” het hy gesê.